Nuwe #eBoeke | Selfpub-Sandput
Category Archives: Nuwe #eBoeke
Geen ligte boosheid dié, maar tog vermaaklik | Rapport
Misdaad vier hoogty in die Afrikaanse letterkunde.
Plaaslike misdaadskrywers hoef nie terug te staan vir hul oorsese eweknieë nie.
Benewens die groot name is daar 'n hele paar spanningskrywers wat stil-stil besig is om vir hulle 'n nis in die nasionale bewussyn oop te skryf.
Peet Venter is so 'n outeur.
Ons het die buitestanderspeurder Thys Krige, sag op die oog en met hardegat, beskadigde machismo in Dieper as die bloed leer ken en weer in Ou bloed beleef. Bloed verteenwoordig in Venter se onthoubare boeke boosheid en geweld, maar ook verhoudings, verbintenis en familie.
In hierdie derde aflewering het Krige die polisiediens verlaat en hang hy effe planloos rond, tot groot irritasie van sy huishulp. Hy is egter topfiks en skatryk danksy sy moeilike pa se nalatenskap. Hy het 'n amper-verhouding met die beeldskone, gekweste Robyn Arendse, 'n joernalis. Dis gekompliseerd, want hulle skram elk om hul eie redes weg van intimiteit.
Hy voorsien haar van leidrade en bronne vir haar navorsing vir 'n reeks artikels oor kinderhandel. So beland sy in die visier van bose operateurs. 'n Nuwe saak val ongevraag in Krige se skoot: Henk Human is soos Robyn 'n vryskutjoernalis. Op die spoor van 'n storie sien hy te veel en word in Zimbabwe gevange geneem en later, na heelwat druk van sy broer, vrygelaat.
Hy was ook eens onweerstaanbaar aantreklik soos Krige, maar is nou 'n gebroke dop van 'n man, 'n senuwrak wat snags gillend wakker word en weier om te praat oor wat hy gesien het. Krige moet agter die kap van die byl kom en vertrek op 'n geheime sending na Zimbabwe, waar hy self met onmenslike boosheid en hebsug skouers skuur. Meer wil 'n mens nie verklap nie.